
A V I Z 

asupra 
proiectului de Lege pentru completarea art. 84 din Legea nr. 204/2006 privind pensiile facultative şi a art. 23 alin. (1) din Legea nr. 411/2004 privind fondurile de pensii administrate privat
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu proiectul de Lege pentru completarea art. 84 din Legea nr. 204/2006 privind pensiile facultative şi a art. 23 alin. (1) din Legea nr. 411/2004 privind fondurile de pensii administrate privat, trimis cu adresa nr. PLx. 123 din 2 martie 2015, înregistrat în cadrul Comisiei juridice sub nr.4c-11/262/2015 din 3 martie 2015.

Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul a adoptat propunerea legislativă în şedinţa din data de 25 februarie 2015, în calitate de primă Cameră sesizată. 

Iniţiativa are ca obiect de reglementare completarea art.84 din Legea nr.204/2006 privind pensiile facultative, cu modificările şi completările ulterioare, cu o nouă literă, lit. f), prin care se doreşte ca investirea activelor fondurilor de pensii facultative de către administratorii acestora să nu se bazeze în mod exclusiv şi mecanic pe ratingurile de credit emise de către agenţiile de rating.

Totodată, prin proiect se mai preconizează completarea art.23 alin.(1) din Legea nr.411/2004 privind fondurile de pensii administrate privat, republicată, cu modificările şi completările ulterioare, cu o nouă literă, lit. f), potrivit căreia investirea activelor fondurilor de pensii administrate privat să nu se bazeze în mod exclusiv pe ratinguri de credit emise de agenţiile de rating.

Implementarea soluţiilor legislative asigură transpunerea dispoziţiilor art.1 din Directiva 2013/14/UE a Parlamentului European şi a Consiliului din 21 mai 2013 de modificare a Directivei 2003/41/CE privind activităţile şi supravegherea instituţiilor pentru furnizarea de pensii ocupaţionale, a Directivei 2009/65/CE de coordonare a actelor cu putere de lege şi a actelor administrative privind organismele de plasament colectiv în valori mobiliare (OPCVM) şi a Directivei 2011/61/UE privind administratorii fondurilor de investiţii alternative în ceea ce priveşte încrederea excesivă acordată ratingurilor de credit.
În şedinţa din data de 10 martie 2015, potrivit art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat actul normativ supus avizării, expunerea de motive şi au avut în vedere avizul favorabil al Consiliului Legislativ, cu observaţii şi propuneri, transmis prin adresa cu nr. 52 din data de 15.01.2015.

În urma dezbaterilor, Comisia juridică, de disciplină şi imunităţi a hotărât, în unanimitate, să acorde aviz favorabil proiectului de lege.
Proiectul de lege nu cuprinde norme de natura legii organice, deşi, atât Legea nr.204/2006 privind pensiile facultative, cu modificările şi completările ulterioare, cât şi Legea nr.411/2004 privind fondurile de pensii administrate privat, republicată, cu modificările şi completările ulterioare au caracter organic.

În considerarea Deciziei Curţii Constituţionale nr.548/2008, precum şi a Deciziei nr.786/2009, prin conţinutul său normativ, proiectul de lege face parte din categoria legilor ordinare. 

